En 52-årig kvinde blev udsat for voldtægt af en ung mand efter drikkelag i en lejlighed.

Gæsterne på et diskotek i centrum af Hobro fik sig natten til fredag en ubehagelig overraskelse. - En 52-årig kvinde henvender sig på diskoteket lidt over midnat kun iført en t-shirt. Hun siger, at hun er blevet udsat for voldtægt, fortæller vagtchef Åge Pedersen fra Nordjyllands Politi. Bargæsterne fik hurtigt tilkaldt politiet, og kvinden fik herefter udpeget en lejlighed i centrum af byen, hvor voldtægten angiveligt skulle have fundet sted. Den chokerede kvinde fik også udpeget en formodet gerningsmand. - I lejligheden får vi anholdt en 29-årig, siger Åge Pedersen, som samtidig oplyser, at kvinden kender den anholdte. Ifølge politiet havde kvinden festet med den anholdte og flere andre personer i lejligheden, inden voldtægten fandt sted. - Der har været noget drikkelag. Vi ved ikke, om der har været andre til stede under voldtægten, siger Åge Pedersen. Den 52-årige kvinde er natten til fredag blevet tilset på Aalborg Sygehus. Den 29-årige blev fredag ved Retten i Aalborg varetægtsfængslet i en uge. Han nægter sig skyldig og har kæret fængslingen. /ritzau/